Viorica Dăncilă şi mai mulţi membri ai Executivului au fost prezenţi, joi, la conferinţa judeţeană a PSD Mehedinţi, în cadrul căreia organizaţia îşi alege noua conducere. Conferinţa a fost marcată de voturi în unanimitate şi noi gafe ale membrilor PSD chemaţi să ia cuvântul. Săptămâna trecută, Viorica Dăncilă, însoțită de Orlando Teodorovici și de Mihai Fifor, a fost în Ialomița, Călărași și Telelorman.

A curs cu unanimităţi la conferinţa PSD Mehedinţi la care a fost prezentă şi Viorica Dăncilă. Pe lângă voturile care s-au încheiat cu „niciun vot împotrivă”, mai ales după ce unul dintre vorbitori s-a autodeclarat „unul care sunt adeptul democraţiei”, discursurile au fost presărate cu gafe proaspete.

Deputatul Alexandru Bălănescu: „Am fost citat ca unul care sunt adeptul democrației adică conducerea de către popor (...) De aceea pentru prima oară de când sunt membru pentru 20 de ani există... Este nevoie de competiţie, altfel totul devine şablon şi nu rămâne decât să ne întoarcem la vechile obiceiuri, la unanimităţi (...)”.

Deputatul Vlad Bontea: „Vă asigur că vom câştiga alegerile prezidenţiale aşa cum ne-am obişnuit şi v-am obişnuit”, în condițiile în care PSD a câștigat alegerile prezidențiale doar de 3 ori în ultimii 30 de ani, ultima oara în anul 2000.

Deputatul Alexandru Bălănescu: ”Fie ca viitorul să confirme anul 2016, fie ca noi să ne menţinăm ca partid conducător al destinelui acestui popor. Să avem succes şi dumnezeu să ne ajute şi în plan local şi în plan naţional să refacem ceea ce am pierdut, să luăm ştartul (sic!) în alegerile prezidenţiale şi cu tot entuziasmul să facem în aşa fel cel pentru care... cel care ne-a obstaculat (sic!) tot timpul să realizăm obiectivele noastre, e vorba de actualul preşedinte Iohannis să piardă intrarea în Cotroceni fiindcă altfel iar va fi o stare conflictuală cum a mai fost, şi iar poporul va suporta anumite stângăcii dacă nu rârâisme ale celui care ar trebui să fie echidistant”

Viorica Dăncilă a anunțat și ea că nici măcar nu ia în calcul ca reprezentantul partidului să nu intre în turul 2 al alegerilor prezidenţiale: „Am încredere în preşedinţii de organizaţii şi am convingerea că intrăm în turul 2 deci nu luăm în calcul”. Prim-ministrul a ținut să precizeze că nu ea a decis ca partidul să aibă un candidat propriu, ci CEx-ul, dar și că speră ca partenerii de guvernare de la ALDE să susțină candidatul PSD.

Președintele PSD Mehedinți nu a ratat ocazia să-și anunțe susținerea pentru Dăncilă ca prezidențiabil al partidului, despre care a spus că „are și capacitatea și potențialul și determinarea de a candida în numele PSD sau în numele unei alianțe constituite în jurul PSD la funcția de președinte al României cu cele mai mari șanse”.

Lucrurile se complică pentru candidatura Vioricăi Dăncilă, în condiţiile în care Gabriela Firea şi-a anunţat şi ea candidatura la preşedinţia României din postura de reprezentant al PSD sau de independent.